'Sondae nou 'n dag vir misdaad pleeg' | Netwerk24
Deur Jana Breytenbach 22 Junie 2021 16:31
Sewe van hulle was mense wat dronk bestuur het.
JP Smith Foto: Jaco Marais
JP Smith, burgemeesterskomiteelid van veiligheid, sê Sondae is nie meer 'n dag vir rus nie, maar net nog 'n dag vir misdadigers om met hul aktiwiteite voort te gaan.
"Diegene wat beplan om onwettig op te tree, wys hulle het geen respek vir die aandklokreël nie, terwyl ander weer op Sondae, wat veronderstel is om 'n rusdag te wees, hul misdade voortsit," se Smith.
Sondag omstreeks 02:30 het die metropolisie 'n voertuig by die kruising van Caledon- en Canterbury-straat, in Kaapstad, gesien en die bestuurder gevra om stil te hou. "Die beamptes het dadelik besef die 26-jarige bestuurder is onder die invloed van alkohol," sê Smith.
Die bestuurder is in hegtenis geneem en sy vier passasiers is almal beboet omdat hulle die aandklokreël oortree het.
Nog 'n dronkbestuurder is op die N2 in hegtenis geneem nadat hy baie stadig gery het en beamptes hom ook laat stilhou het.
"Die 45-jarige bestuurder was smoordronk," sê Smith.
Hy is in hegtenis geneem en na die polisiestasie in Nyanga gebring.
In 'n ander voorval Sondag is 'n tiener (18) op die hoek van Jakes Gerwel- en Blue Gum-rylaan in Bonteheuwel in hegtenis geneem nadat hy probeer het om 'n voertuig se venster uit te slaan en besittings wou steel. Daar is 'n mes en vonkprop by hom gevind.
Smith het gesê die taktiese eenheid van die metro-wetstoepassers het Vrydag dagga ter waarde van R13 000 in Bellville gevind.
Beamptes het tydens patrollering 'n plastieksak op 'n deur van 'n gebou gesien. Hulle het die sak deursoek en tien sakke en 30 kleiner sakkies dagga daarin gevind. Die dagga is by die Bellville-polisiestasie ingedien.
Tydens ander operasies is 77 mense in hegtenis geneem, 187 voertuie en 169 selfone is op beslag gelê en 64 125 boetes is uitgereik.
Daar is verder ook 11 onwettige straatrenjaers in Paardeneiland in hegtenis geneem. Vyf van hulle het dronk bestuur.
Smith het gesê hy kan nie genoeg beklemtoon hoe gevaarlik dit is om te bestuur terwyl jy onder die invloed van drank is nie.